J. Michael Straczynski

Joseph Michael Straczynski (født 17. juli 1954) er en prisvinnende amerikansk fjernsynsprodusent og forfatter av fjernsynsserier, romaner, noveller, tegneserier og radiohørespill. Han har også skrevet for teater, vært journalist og har skrevet en anerkjent lærebok om manuskriptskriving. Han er mest kjent som skaper, produsent og hovedforfatter av TV-seriene Babylon 5, Crusade og Sense8.

Straczynski skrev de fleste Babylon 5-episodene, deriblant en 59 episoder på rad uten avbrudd, inkludert hele 3. og 4. sesong. Han er også en kjent deltager på Usenet og andre tidlige datanettverk, og har hatt kontakt med tilhengerne på forskjellige web-forum siden 1985. På nettet er han ofte omtalt med forbokstavene – JMS.

Straczynski har en omfattende tegneserieproduksjon bak seg. Han begynte å skrive sporadiske historier på 1980-tallet, men først i 1999, med serien Rising Stars etablerte han seg som tegneserieskaper. Han har siden skrevet en rekke serier. Sammen med tegneren Gary Frank har han gitt ut fantasyserien Midnight Nation. I 2003 lanserte han serien Supreme Power, en oppdatering av Marvels Comics Squadron Supreme-konsept, også sammen med Frank. For Marvel skrev også Straczynski Spider-Man det meste av 2000-tallet i tillegg til at han skrev for serier som Fantastic Four, Thor, Bullet Points og Doctor Strange. Han har også skrevet seriene The Book of Lost Souls (med Colleen Doran og The Twelve med Chris Weston. For DC Comics har Straczynski skrevet for titler som Superman, Wonder Woman og The Brave And the Bold.

I tillegg til tegneserier har han også skrevet flere bøker inkludert romanene Demon Night (1988), Othersyde (1990) og Tribulations (2000), novellesamlingene Tales from the New Twilight Zone (1989) og Straczynski Unplugged (2004), læreboken The Complete Book of Scriptwriting (1982) og selvbiografien Becoming Superman (2019).

Sammen med Lilly og Lana  Wachowski utviklet han konseptet for TV-serien Sense8 som hadde premiere på Netflix i 2015. Sammen skrev de alle tolv episodene av første sesong. Lilly var mindre involvert i produksjonen av andre og siste sesong, som ble skrevet av Lana og Straczynski og ble sendt i 2018.

Han er utdannet ved San Diego State University i fagene psykologi og sosiologi. Ved universitetet skrev han i studentavisen, i perioder var han så produktiv at avisa ble omtalt som «Daily Joe». Straczynski er bosatt i Los Angeles-området.

Referanser

Eksterne lenker 
 
   

Manusforfattere fra USA
Science fiction-forfattere fra USA
Grøsserforfattere fra USA
Tegneserieskapere fra USA
Babylon 5
Personer fra Paterson
Personer fra Newark
Personer fra Kankakee County i Illinois
Personer fra Dallas
Personer fra San Diego County i California
Personer fra San Diego
Fødsler i 1954